甲辰季冬殘臘大雪主人以糟玉面貍及尊酒爲餉
作者：楊冠卿
朝代：宋

paragraphs: 南山白額虎，暴戾日以滋。
納諸罟擭中，食肉寢其皮。
文貍外柔順，玉面而豐肌。
與世了無忤，奚亦遭危機。
得非風味殊，尊俎之所宜。
焚山獵獸者，是以羅致之。
主翁厭肥甘，鼎食嗤羣兒。
殷勤築糟丘，遣送持酒巵。
于時臘將殘，雪花一尺圍。
玉樓寒起粟，墨突晨未炊。
得酒且大嚼，勿令兒輩知。